BBC Hausa - News - Shugaban Senegal ya nemi a rusa majalisa
An sabunta: 29 ga Agusta, 2012 - An wallafa a 10:24 GMT
Ambaliyar ruwa a Senegal
Shugaban kasar Senegal Marky Sall ya nemi a rusa majalisar dattawan kasar, kuma a yi amfani da kudaden da zasu taru ta hakan, wajen taimakawa wadanda ambaliyar ruwa ta shafa a kasar.
Shugaban ya katse ziyararsa zuwa kasar Afrika ta Kudu don fuskantar matsalar ambaliyar ruwa da ta yi sanadiyar mutuwar mutane 13.
Yayin da yake magana a filin jiragen sama na Dakar, Mista Sall ya ce zai gabatar da kudurin doka da za ta nemi rushe majalisar dattawan.
Kudaden da aka kebe don kashewa majalisar sun kai dalar Amurka miliyan 15, kuma za a yi amfani da kudaden wajen kare aukuwar ambaliyar ruwa a kasar.
Kodayake babban birnin kasar wato Dakar dake cikin kwari na fuskantar ambaliya a duk damuna, a wannan shekarar kasashen yammacin Afrika sun fuskanci ruwa kamar da bakin kwarya.
Rahotanni sun ce mazauna birnin da abin ya shafa sun yi zanga-zanga a titunan birnin domin nuna fushinsu da rashin daukar matakai a kan lokaci da suka ce gwamnatin ba ta yi ba.
Inda aka yi amfani da hayaki mai sa hawaye wajen tarwatsa su.
An ruwaito shugaban yana jaddada muhimmancin majalisar dattawan, amma kuma ya ce magance matsalar dake fuskantar al'ummarsa ya fi muhimmanci.
A watan Mayu ne dai Babban Bankin Duniya ya yi alkawarin baiwa Senegal sama da dala miliyan 55 don ta karfafa kariya daga aukuwar ambaliyar ruwa, musamman a wajen birnin na Dakar.